b'\n_START_ARTICLE_\nTarptautin\xc4\x97 tuberkulioz\xc4\x97s diena\n_START_PARAGRAPH_\nTarptautin\xc4\x97 tuberkulioz\xc4\x97s diena minima kovo 24 d. Pasaulio sveikatos apsaugos organizacijos sprendimu. \xc5\xa0i diena skirta pla\xc4\x8diau informuoti \xc5\xbemones apie pavojing\xc4\x85 lig\xc4\x85._NEWLINE_Tuberkulioz\xc4\x97s (kitaip d\xc5\xbeiovos) suk\xc4\x97l\xc4\x97j\xc4\x85 prie\xc5\xa1 daugiau nei \xc5\xa1imt\xc4\x85 met\xc5\xb3 atrado vokie\xc4\x8di\xc5\xb3 gydytojas Robertas Kochas. U\xc5\xbe tai jam suteikta Nobelio premija. Nepaisant to, iki \xc5\xa1iol nepavyksta nugal\xc4\x97ti \xc5\xa1ios ligos. Viena i\xc5\xa1 pagrindini\xc5\xb3 prie\xc5\xbeas\xc4\x8di\xc5\xb3 \xe2\x80\x93 \xc5\xbemoni\xc5\xb3 nei\xc5\xa1manymas. Daugelis net ne\xc5\xbeino, kad tuberkulioz\xc4\x97 pavojinga ne tik sergan\xc4\x8diajam, bet ir aplinkiniams. B\xc5\xabna, kad sergantysis tuberkulioze slepia lig\xc4\x85 nuo artim\xc5\xb3j\xc5\xb3. Jei \xc5\xbemogus susirgo atvir\xc4\x85ja tuberkulioz\xc4\x97s forma, ligos prad\xc5\xbeioje jis labai pavojingas aplinkiniams._NEWLINE_Tuberkulioz\xc4\x97 vis da\xc5\xbeniau plinta \xc5\xa1eimose. \xc5\xa0eimos nariai u\xc5\xbesikre\xc4\x8dia vieni nuo kit\xc5\xb3. Tuberkulioze du kartus da\xc5\xbeniau serga vyrai nei moterys, taip pat kaimo gyventojai. Labai retai serga vaikai iki 16 met\xc5\xb3 am\xc5\xbeiaus, nes jie paskiepijami tuberkulioz\xc4\x97s vakcina (BCG) gimdymo skyriuose._NEWLINE_Tuberkulioz\xc4\x97 \xc5\xbealoja \xc4\xafvairius organus, bet da\xc5\xbeniausiai \xe2\x80\x93 plau\xc4\x8dius. Gydymas trunka 6-8 m\xc4\x97nesius. Vieno ligonio i\xc5\xa1gydymas valstybei kainuoja kelis t\xc5\xabkstan\xc4\x8dius lit\xc5\xb3 (vidutini\xc5\xa1kai 6-7 t\xc5\xabkstan\xc4\x8diai lit\xc5\xb3). Pasaulio sveikatos organizacijos duomenimis, chaoti\xc5\xa1kai arba su pertraukomis gydoma tuberkulioz\xc4\x97 tampa l\xc4\x97tin\xc4\x97 ir sunkiai pagydoma liga, vidutini\xc5\xa1kai 55 proc. ligoni\xc5\xb3 toliau platina ligos suk\xc4\x97l\xc4\x97jus. Ta\xc4\x8diau, prad\xc4\x97j\xc4\x99s gydytis, \xc5\xbemogus jau po keli\xc5\xb3 savai\xc4\x8di\xc5\xb3 yra ma\xc5\xbeai pavojingas aplinkiniams._NEWLINE_\xc5\xbdmogaus organizmo atsparum\xc4\x85 tuberkulioz\xc4\x97s bakterijai silpnina netinkama mityba, pervargimas, neigiamos emocijos, pergyvenimai, l\xc4\x97tin\xc4\x97s plau\xc4\x8di\xc5\xb3, skrand\xc5\xbeio ligos, cukrinis diabetas, nesaikingas alkoholio vartojimas, r\xc5\xabkymas, taip pat prasta asmens ir aplinkos higiena.'